section_heading: Vojna karijera
paragraph_text: Emil Ilse rođen je 14. ožujka 1864. u Kempfeldu. Od 1883. godine s činom poručnika služi u 10. topničkoj pukovniji smještenoj u Strasbourgu. Od 1885. pohađa Topničku i inženjerijsku školu u Berlinu, a od 1890. Prusku vojnu akademiju. U rujnu 1893. unaprijeđen je u satnika, dok od ožujka 1896. služi kao pobočnik u Glavnom inspektoratu poljskog topništva. U svibnju 1907. postaje načelnikom stožera XVIII. korpusa kojim je zapovijedao Hermann von Eichhorn, nakon čega u srpnju 1910. postaje zapovjednikom 10. sjevernosaske topničke pukovnije. U listopadu 1912. s činom general bojnika Ilse dobiva zapovjedništvo nad 5. topničkom brigadom smještenom u Kölnu na čijem čelu dočekuje i početak Prvog svjetskog rata.